לורן רידלוף

לורן רידלוף (באנגלית: Lauren Ridloff; נולדה ב-6 באפריל 1978) היא שחקנית אמריקאית - חירשת, הידועה בשל גילום דמותה של קוני בסדרה "המתים המהלכים", השתתפותה במחזה ילדים חורגים לאלוהים" עבורו קיבלה מועמדות לפרס טוני על תפקידה ועוד ידועה בשל גילום דמותה של מאקארי, גיבורת-העל החירשת הראשונה ביקום הקולנועי של מארוול, בסרט "נצחיים". רידלוף נולדה בשם לורן טרואל בשיקגו, אילינוי לאב ממוצא מקסיקני-אמריקאי ולאם אפרו-אמריקאית. אביה היה יועץ באוניברסיטת אילינוי בשיקגו ומוזיקאי, ואמהּ עסקה באמנות. בתחילה חשבו הוריה כי לבתם עיכוב התפתחותי, עד שהבינו בגיל שנתיים כי היא למעשה חירשת. המשפחה למדה שפת סימנים, ולורן נשלחה ללמוד בבית ספר קתולי רגיל. בגיל 13 החליטה להפסיק להשתמש בקולה, כדי שאנשים לא יישפטו את יכולתה האינטלקטואלית על בסיס יכולתה הווקאלית. לאחר מכן למדה בבית ספר לכבדי שמיעה בוושינגטון די. סי, והחלה להביע עניין בתחומי אמנות שונים - בתחילה קדרות, ולבסוף דרמה. בנוסף הייתה לורן לאחת מהמעודדות החירשות הראשונות שהשתתפו בתחרויות בינלאומיות. בבגרותה למדה לורן באוניברסיטת המדינה של קליפורניה, המארחת את "המרכז הלאומי לחירשות" ולומדים בה שיעור גבוה של תלמידים כבדי שמיעה. למדה כתיבה יוצרת, והשתתפה בקבוצת מחול המתעסקת בריקוד היפ-הופ. אחרי סיום לימודיה במאי 2000 החלה לורן לעבוד במרכז הלאומי לחירשות, והחליטה מאוחר יותר להתחרות בתחרות מיס אמריקה החירשת. אחרי שזכתה בתחרות שמשה לורן כדוברת המרכז הלאומי לחירשות. זמן מה לאחר מכן החלה לורן ללמוד חינוך במכללת האנטר בניו יורק, סיימה עם תואר שני בחינוך ב-2005, ועבדה זמן מה בגני ילדים במנהטן וכמחנכת בבית ספר יסודי. בשנת 2017 שמשה רידלוף כיועצת לסרט "מעשה פלאים", בו הופיעה בתפקיד מינורי. מאוחר יותר החלה לורן ללמד את הבמאי קני לאון את שפת הסימנים האמריקאית, עבור הפקה מחודשת של המחזה זוכה פרס טוני "ילדים חורגים לאלוהים". בתחילה גילמה רידלוף את תפקיד הדמות הנשית הראשית על בסיס הקראה בלבד, עד שלוהקה באופן רשמי לתפקיד ועברה שיעורי הדרכה ווקאלית עבור קולה, בו לא השתמשה מגיל 13. בריאיון לעיתון "הניו יורק טיימס אמרה לורן כי היא חשה בתחילה "חשופה ופגיעה" בעצם השימוש בקולה, אך אחרי כשנה בתפקיד ובשיעורי ההדרכה הווקאלית הרגישה "בעלת שליטה על כל חלק" מעצמה, אם כי לא תעשה שימוש בקולה עבור שיחות יום-יומיות. המחזה עלה בברודוויי באפריל 2018 לתקופה של כחודש וחצי, ולורן זכתה לביקורות טובות על הופעתה בו. על תפקידה במחזה הועמדה לורן לפרס טוני לשחקנית הטובה ביותר, וכן לפרס ליגת הדרמה להופעה יוצאת-דופן. לאחר מכן גילמה לורן בתפקיד ראשי את דמותה של קוני בשתי עונותיה האחרונות של הסדרה "המתים המהלכים", ולוהקה ביולי 2019 לתפקיד גיבורת-העל מאקארי בסרט הלייב אקשן "נצחיים", המהווה חלק מזיכיון היקום הקולנועי של מארוול. בשנת 2006 התחתנה עם אמן הפואטרי סלאם החירש דגלאס רידלוף. לזוג שני בנים, גם הם חירשים, והם מתגוררים בשכונת ויליאמסבורג, ברוקלין. לורן רידלוף, ברשת החברתית אקס (טוויטר) לורן רידלוף, ברשת החברתית אינסטגרם לורן רידלוף, במסד הנתונים הקולנועיים IMDb (באנגלית) לורן רידלוף, באתר Rotten Tomatoes (באנגלית) Lauren Ridloff's Quiet Power: 'My Life Has Changed in Every Way', The New York Times, May 2018 Bringing Storytelling to the Deaf, Los Angeles Times, August 2000 From Sign-Language Tutor to Lead Actress, T: The New York Times Style Magazine, February 2018 CSUN Alum Lauren Teruel Named Miss Deaf America 2000-2002, California State University, Northridge, January 2000 Miss Deaf America has passion for the printed word, Chicago Tribune, August 2000 Tony Nominee Lauren Ridloff Cast as Marvel Cinematic Universe's First Deaf Superhero, Playbill, July 2019 2018 Nominees: The 84th Drama League Awards, The Drama League, April 2018 The Walking Dead' star Lauren Ridloff talks being the first deaf actor in series' history, Good Morning America, February 2019